ลือ TTCL ระส่ำรัฐบาลพม่าทุบโต๊ะเปรี้ยง! สั่งฟ้าผ่าระงับรฟฟ.ถ่านหิน 1.3 พันเมกะวัตต์
ลือ TTCL ระส่ำรัฐบาลพม่าทุบโต๊ะเปรี้ยง! สั่งฟ้าผ่าระงับรฟฟ.ถ่านหิน 1.3 พันเมกะวัตต์
8 เม.ย. 2561

ผู้สื่อข่าวรายงาน ขณะนี้มีกระแสข่าวเกิดขึ้นในวงกว้าง กรณีนายอู วิน ข่าย รัฐมนตรีว่าการกระทรวงไฟฟ้าและพลังงานแห่งสหภาพเมียนมาร์ แถลงเมื่อวันที่ 14 มีนาคม ที่ผ่านมาว่า รัฐบาลกลางจะไม่อนุญาตให้มีการสร้างโรงไฟฟ้าถ่านหิน 1,280 เมกะวัตต์ขึ้นที่เมืองพะ-อัน
ทั้งนี้ จากการตรวจสอบพบว่า ปัจจุบันมีโครงการโรงไฟฟ้าถ่านหินขนาด 1.28 พันเมกะวัตต์ซึ่งอยู่ระหว่างเตรียมการก่อสร้างในเขตเมืองพะ-อัน รัฐคะหยิ่นจริง โดยโครงการดังกล่าวเป็นการร่วมทุนระหว่าง บริษัท ทีทีซีแอล จำกัด (มหาชน) หรือ TTCL และ รัฐบาลแห่งรัฐคะหยิ่น (KSG)
สำหรับโครงการดังกล่าวเป็นโครงการโรงไฟฟ้า Ultra Supercritical Coal-fired Thermal Power Plant ณ เมือง พะ-อัน รัฐคะหยิ่น ประเทศเมียนมา โดยเป็นการจำหน่ายกระแสไฟฟ้าเข้าสายส่งของรัฐบาลเมียนมาร์ ซึ่งมีสัดส่วนในการร่วมทุนแบ่งเป็น KSG 5% และ TTCL 95% มูลค่าโครงการ 98,000 ล้านบาท กำลังการผลิต 1,280MW บนที่ดินสัญญาเช่าระยะยาว เนื้อที่ 815 เอเคอร์ โดยประมาณ หรือประมาณ 2,000 ไร่ มีระยะสัมปทานประมาณ 40 ปี โดยมีโครงสร้างเงินลงทุนประกอบด้วย ส่วนกู้ยืม 75% และส่วนเงินทุน 25%
อย่างไรก็ดี หากมีความคืบหน้าเพิ่มเติมประการใด “ทีมงานข่าวหุ้นธุรกิจ” จะรายงานให้ทราบต่อไป และโปรดติดตามรายละเอียดข่าวดังกล่าวจาก หนังสือพิมพ์ข่าวหุ้นธุรกิจ ฉบับวันพรุ่งนี้ (วันจันทร์ที่ 9 เมษายน 2561)